b'\n_START_ARTICLE_\nAlfred Rosenberg\n_START_SECTION_\nTidlig karriere\n_START_PARAGRAPH_\nRosenberg ble f\xc3\xb8dt Estland i datidens Russland. Noen har kalt familien hans baltertysk, men han var russisk statsborger, og Rosenbergfamilien var av estisk opprinnelse. Alfred Rosenberg selv snakket bare d\xc3\xa5rlig tysk if\xc3\xb8lge historikeren Sven Felix Kellerhoff._NEWLINE_I det dav\xc3\xa6rende russiske imperiet studerte han arkitektur ved det tekniske institutt ved universitetet i Riga, og senere studerte han til ingeni\xc3\xb8r ved Universitetet i Moskva._NEWLINE_Da den russiske revolusjonen br\xc3\xb8t ut i 1917 st\xc3\xb8ttet Rosenberg mensjevikene i kampen mot bolsjevikene. Han flyktet fra Russland, f\xc3\xb8rst til Paris, og deretter emigrerte han til M\xc3\xbcnchen i Tyskland. Her beveget han seg i radikalt antibolsjevistiske, russiske emigrantkretser og sluttet seg ogs\xc3\xa5 til det tysknasjonale, hemmelige selskap \xc2\xabThule-Gesellschaft\xc2\xbb._NEWLINE_I 1919 ble Rosenberg kjent med den \xc2\xabv\xc3\xb6lkische\xc2\xbb forfatteren Dietrich Eckart og begynte \xc3\xa5 skrive for hans tidsskrift \xc2\xabAuf gut Deutsch\xc2\xbb. Gjennom Dietrich ble han, sammen med flere andre russiske emigranter, kjent med Adolf Hitler._NEWLINE_I Tyskland gikk han januar 1919 inn i NSDAP, der han var blant de f\xc3\xb8rste medlemmene. Hitler blev f\xc3\xb8rst medlem av NSDAP i oktober 1919. I perioden Hitler satt i fengsel etter det mislykkede \xc2\xab\xc3\xb8lkjellerkuppet\xc2\xbb i 1923 var Rosenberg leder for den nasjonalsosialistiske bevegelsen. Rosenberg var ogs\xc3\xa5 en periode redakt\xc3\xb8r i den nasjonalsosialistiske avisen V\xc3\xb6lkischer Beobachter. I 1923 utgav han dessuten Die Protokolle der Weisen von Zion und die judische Weltpolitik, en tysk utgave av det antisemittisk motiverte, russiske falskneri Sions vises protokoller.\n_START_SECTION_\nRaseteorier\n_START_PARAGRAPH_\nI 1930 publiserte Rosenberg boken Der Mythus des zwanzigsten Jahrhunderts (Det tyvende \xc3\xa5rhundres myte). Denne boken ble regnet som den nest mest innflytelsesrike nasjonalsosialistiske boken, etter Hitlers Mein Kampf. I denne boken skriver Rosenberg om \xc2\xabden j\xc3\xb8diske rases\xc2\xbb negative innflytelse p\xc3\xa5 \xc2\xabden ariske rase\xc2\xbb, og om hvordan det nordiske folk er blitt forurenset av de semittiske folkene. Han argumenterer ogs\xc3\xa5 for hvordan arierne m\xc3\xa5 styre over svakere raser og senere utrydde disse._NEWLINE_Boken ble ble m\xc3\xb8tt med stor bestyrtelse fra Den katolske kirke i Tyskland, som advarte katolikker mot \xc3\xa5 ha noe \xc3\xa5 gj\xc3\xb8re med den nazistiske bevegelse \xc3\xa5 gj\xc3\xb8re. Pave Pius XI s\xc3\xb8rget for at den ble f\xc3\xb8rt opp p\xc3\xa5 kirkens fortegnelse over forbudte b\xc3\xb8ker (Index Librorum Prohibitorum). Det vil si b\xc3\xb8ker som var potensielt skadelige for tro og moral._NEWLINE_Rosenberg svarte p\xc3\xa5 den katolske motstand med en ny bok av meget av det samme innhold, men med en enda sterkere antikristelig og antikatolsk tone enn i den forrige boken: An die Dunkelm\xc3\xa4nner unserer Zeit: eine Antwort auf die Angriffe gegen den "Mythus des 20. Jahrhundert". Ogs\xc3\xa5 denne boken satte Vatikanet p\xc3\xa5 \xc2\xabindex\xc2\xbb.\n_START_SECTION_\nRosenbergs rolle i den andre verdenskrig\n_START_PARAGRAPH_\nEtter invasjonen av Sovjetunionen ble Rosenberg utpekt til leder i det nyopprettede Reichsministerium f\xc3\xbcr die besetzten Ostgebiete. Her fikk Rosenberg ansvaret for \xc3\xa5 legge planer for hva som skulle skje i de nyerobrede tyske omr\xc3\xa5dene etter krigens slutt._NEWLINE_Rosenberg planla \xc3\xa5 opprette fire Reichskommissariaten: Ostland, Ukraina, Moskva og Kaukasus. Disse skulle s\xc3\xb8rge for \xc3\xa5 holde den slaviske befolkningen i ro i forbindelse med ideen om Lebensraum.'